Piibel.NET :: Matteuse evangeelium 8. ptk
LISAINFO Otsing:
raamat « eelmine 3, 4, 5, 6, 7, 8, 9, 10, 11, 12 järgmine »
8Jeesus teeb puhtaks pidalitõbise
1 Kui siis Jeesus tuli mäelt alla, järgnesid talle suured rahvahulgad. 2 Ja vaata, tema juurde astus pidalitõbine, kummardas teda ja ütles: „Issand, kui sa tahad, siis sa võid mu puhtaks teha!” 3 Ja Jeesus sirutas käe välja, puudutas teda ja ütles: „Ma tahan, saa puhtaks!” Ja ta sai otsekohe oma pidalitõvest puhtaks. 4 Ja Jeesus ütles talle: „Vaata, et sa sellest kellelegi ei räägi, vaid mine näita ennast preestrile ja ohverda and, mis Mooses on käskinud, neile tunnistuseks!” Jeesus tervendab Kapernaumas
5 Aga kui Jeesus tuli Kapernauma, astus tema juurde väeülem ja palus teda: 6 „Issand, minu teener lamab kodus halvatuna maas hirmsas piinas!” 7 Jeesus ütles talle: „Kas ma tulen ja teen ta terveks?” 8 Ent väeülem vastas: „Ei, Issand, ma ei ole seda väärt, et sina mu katuse alla tuleksid. Ütle ainult üks sõna ja mu teener paraneb! 9 Minagi olen ju inimene meelevalla all, aga minu käsu all on sõdureid ja kui ma ütlen ühele: „Mine ära!”, siis ta läheb, ja teisele: „Tule siia!”, siis ta tuleb, ja oma teenijale: „Tee seda!”, siis ta teeb.” 10 Aga seda kuuldes Jeesus imestas ja ütles neile, kes temaga kaasas käisid: „Tõesti, ma ütlen teile, nii suurt usku ei ole ma leidnud Iisraelis ühelgi! 11 Ma ütlen aga teile, et paljud tulevad idast ja läänest ning istuvad lauda Aabrahami ja Iisaki ja Jaakobiga taevariigis, 12 Kuningriigi lapsed aga tõugatakse välja kaugele pimedusse, kus on ulgumine ja hammaste kiristamine.” 13 Ja Jeesus ütles väeülemale: „Mine! Nagu sa oled uskunud, nõnda sündigu sulle!” Ja tema teener paranes selsamal tunnil. 14 Ja Jeesus, tulnud Peetruse majja, nägi tema ämma lamavat palavikus. 15 Ja Jeesus puudutas ta kätt, ning palavik lahkus temast. Ja ämm tõusis üles ning teenis teda. 16 Aga õhtu jõudes toodi Jeesuse juurde palju kurjadest vaimudest vaevatuid, ja ta ajas neist vaimud välja sõnaga ning tervendas kõik haiged, 17 et läheks täide, mida on räägitud prohvet Jesaja kaudu: „Ta on võtnud ära meie haigused ja kandnud meie tõved.” Jeesus seab jüngriks saada soovijad valiku ette
18 Aga kui Jeesus nägi rahvahulka enese ümber, käskis ta minna vastaskaldale. 19 Ja üks kirjatundja ütles tema juurde astudes: „Õpetaja, ma tahan sulle järgneda, kuhu sa ka iganes läheksid!” 20 Ja Jeesus vastas talle: „Rebastel on urud ja taeva lindudel pesad, aga Inimese Pojal ei ole, kuhu ta oma pea võiks panna.” 21 Üks teine tema jüngritest ütles talle: „Issand, luba mul enne minna matma oma isa!” 22 Aga Jeesus vastas talle: „Järgne mulle ja lase surnuil oma surnud matta!” Jeesus vaigistab tormi
23 Jeesus astus nüüd paati ja ta jüngrid läksid temaga kaasa. 24 Ja vaata, järvel tõusis suur torm, nii et lained katsid paadi. Aga Jeesus magas. 25 Ja jüngrid tulid ta juurde ja äratasid ta üles, öeldes: „Issand, aita! Me hukkume!” 26 Tema ütles neile: „Miks te olete nõnda arad, te nõdrausulised?” Siis ta tõusis püsti, sõitles tuuli ja järve ning järv jäi täiesti vaikseks. 27 Inimesed aga imestasid, öeldes: „Kes ta siis selline on, et isegi tuuled ja järv kuulavad tema sõna?” Jeesus ajab välja kurjad vaimud
28 Ja kui Jeesus jõudis vastaskaldale gadaralaste maale, juhtus talle vastu kaks hauakambreist tulnud kurjast vaimust vaevatut, kes olid hirmsad ja väga ohtlikud, nii et keegi ei saanud käia seda teed. 29 Ja vaata, need karjusid: „Mis on meil sinuga asja, sa Jumala Poeg? Kas sa oled tulnud meid enneaegu piinama?” 30 Aga tükk maad neist eemal oli suur seakari söömas. 31 Kurjad vaimud palusid siis teda: „Kui sa meid välja ajad, siis läkita meid seakarja sisse!” 32 Ja ta ütles neile: „Minge!” Siis need tulid välja ja läksid sigade sisse. Ja vaata, kogu kari sööstis järsakult järve ja uppus. 33 Karjased aga põgenesid ja läksid linna ja kuulutasid kõike ning kurjast vaimust vaevatute lugu. 34 Ja vaata, kogu linn tuli välja Jeesusele vastu. Ja teda nähes nad palusid, et ta lahkuks nende paikkonnast. « eelmine 3, 4, 5, 6, 7, 8, 9, 10, 11, 12 järgmine »
© Eesti Piibliselts
www.eps.ee